M. Gibalová, poslankyňa: (2009-06-23):
Z tohto materiálu mňa osobne zaujala najmä tvorba použitia a prebytok, resp. deficit fondov v roku 2008 a, ak mám byť ešte celkom konkrétnejšia, fond nezamestnanosti, ktorý dlhodobo vykazuje vysoké prebytky zdrojov. Výber poistného zabezpečil tvorbu fondu v roku 2008 vo výške 9,23 mld. Sk a na výplaty podpôr v nezamestnanosti sa použili prostriedky vo výške 1,992 mld. Sk. Je všetkým veľmi dobre známe, že tieto prebytky už vznikajú dlhodobo, a všetkým je známe aj to, že tieto prebytky sa presúvajú na, jednoducho povedané, úhradu dôchodkov. V súvislosti s prebytkami vo fonde nezamestnanosti som uvažovala a dlhodobo uvažujem, a je to premietnuté aj do konkrétneho môjho návrhu, ktorý, myslím, je vám známy, o úpravách platného legislatívneho stavu, a to výšky podpory v nezamestnanosti, ako aj dĺžky poskytovania podpornej doby. Ja som spolu s kolegami z Kresťanskodemokratického hnutia ešte v čase, keď finančná kríza nebola tak vypuklá, po prvýkrát na 28. schôdzi v Národnej rade podala návrh zákona, ktorý mal pomôcť upraviť spôsob financovania nezamestnaných. Tento zákon bol predložený aj s analýzou dopadov. Nebol schválený. Po druhýkrát som predložila modifikovaný návrh zákona o zmene spôsobu financovania nezamestnaných 22. apríla 2009 na 35. schôdzi Národnej rady. Môj návrh opäť nebol schválený. V tomto modifikovanom návrhu som už zohľadnila aj rapídny nárast počtu nezamestnaných. Zhruba mesiac pred predložením druhého návrhu zákona som písomne informovala aj prezidenta odborov o svojom zámere. A požiadala som ako opozičný poslanec o pomoc pri presadzovaní návrhu. A viedlo ma k tomu to, že som zachytila v médiách informáciu, že pán prezident Miroslav Gazdík na prvomájovom zhromaždení v Banskej Bystrici tvrdil, že odbory samy navrhli vo svojom dialógu s vládou i zamestnávateľmi zvýšenie dávky v nezamestnanosti či umožnenie odchodu do predčasného dôchodku aj predĺženie poberania dávky v nezamestnanosti, návrh, ktorý, ako som už spomínala, som mala vypracovaný a predložený s veľmi korektnou analýzou dopadov. To, že aj odborári dostali takýto nápad, to celkom chápem, len mrzí ma to, že som od pána Gazdíka nedostala žiadnu odpoveď. Ale to už nepatrí na toto rokovanie, to len komentujem ako bočnú poznámku. Ale neodpustím si aj poznámku o tom, že toto je presvedčivý dôkaz o skutočnej snahe odborov dosiahnuť zmenu, zmenu pomerov. Vo svojom vystúpení 22. apríla 2009 som predložila podrobnú analýzu príčin navrhovaných zmien a ich dopadov. Zachytila som aj nepriamu reakciu ministerstva práce, sociálnych vecí a rodiny a pani ministerky, že ministerstvo navrhne zmeny financovania nezamestnaných po dôkladnej analýze. Ja si dovolím povedať, pán generálny riaditeľ, a veľmi ma mrzí, že pri prerokovaní tohto bodu programu nie je prítomná aj pani ministerka, pretože Sociálna poisťovňa je v probléme, všetci vieme, a je to pod jej gesciou. A považujem za potrebné pripomenúť, čo sa týka tohto parciálneho problému, v balíku peňazí odvodov do Sociálnej poisťovne smerom k nezamestnaným, že ak pani ministerka tvrdí, že po dôkladnej analýze zmení alebo navrhne nejakú úpravu pre nezamestnaných, že má úmysel riešiť, čo je už vyriešené, pričom len to treba modifikovať a aktualizovať na pomery, ktoré sú teraz. Podľa najnovších čísiel, nezamestnaných je okolo 11,4 %, kde, si myslím, nad 100 000 ľudí to je už dosť vysoké číslo. Pomaly budú tí nezamestnaní, ktorým bola vyplácaná dávka, odchádzať do ďalšieho záchranného koša, budú odkázaní na dávky v hmotnej núdzi, ktoré pre zaujímavosť od septembra sa veľmi nepatrne zvýšia, a to nepatrnejšie oproti zvýšeniu v minulom roku, keď pre jednotlivca to bude 60,5 eura. Nejdem vás zdržiavať vymenúvaním ďalších sociálnych dávok, na ktoré budú odkázaní tí, ktorí, žiaľ, sa stali obeťou samoľúbosti pani ministerky alebo tejto snemovne, že bol tu ponúknutý návrh, ktorý by im výrazne, výrazne pomohol v nezamestnanosti. Dneska sme rokovali o zmluvách a hovorila pani ministerka o zamestnaných a ich ochrane, nuž ja mám stále pocit, že zabúdame na tých, ktorí už sú postihnutí touto krízou a sú nezamestnaní a budú nám padať do koša, kde budú na hranici chudoby mnohí, pretože tá dávka v hmotnej núdzi je veľmi, veľmi nízka. Čiže záver tohto môjho prvého bodu je ten, že, prosím vás, naozaj vás prosím, pán generálny riaditeľ, týka sa to nepriamo aj vás, pretože vy máte vplyv na to, aby ste robili koncepciu sociálnej politiky v rámci Sociálnej poisťovne, a rovnako žiadam a prosím pani ministerku aj vás, páni poslanci koaliční, zamyslite sa nad tým a robte niečo s nezamestnanými, pretože bude to veľký problém o chvíľu. Ak ten cyklus poberania dávok prejde v nezamestnanosti a padnú nám do hmotnej núdze, bude to jeden kolotoč, ktorý bude problém zastaviť. Dalo by sa to elegantne poriešiť tým, že je naozaj prebytok v tom fonde. Ja viem, že tu bude oponencia v tom, že tento fond sanuje iný fond, ale naozaj robte niečo s rekonštrukciou odvodov a robte niečo s reálnym a racionálnym prerozdelením odvodu vo fonde nezamestnanosti, kde sa z neho odčerpáva jedna tretina. To je prvá moja poznámka. Druhá poznámka je na vás, pán generálny riaditeľ, veľmi osobne. Keď ste oznámili distribúciu listov, ste poukázali aj na tlačovej konferencii na to, že v liste chcete poukázať na riziká, ktoré sú v sporivom dôchodkovom pilieri. A chceli ste cieliť tieto listy tým sporiteľom, ktorí majú nízku mzdu a ktorí sú starší ako 40 rokov. Veľmi nerada, ale musím sa v tejto chvíli priznať, že mám viac ako 40 rokov, ale nie som ten sporiteľ, ktorý by mal veľmi nízku mzdu. Takže za tento list ďakujem, z 2. piliera nevystúpim a prosím rovnako ako kolegyňa Žitňanská, už mi takéto listy neposielajte. Ďakujem pekne. (Potlesk.)